শুভেন্দু অধিকারী

শুভেন্দু অধিকারী (জন্ম: ১৫ ডিসেম্বর ১৯৭০) একজন ভারতীয় রাজনীতিবিদ, যিনি ভারতীয় জনতা পার্টির সদস্য। তিনি ২০২১ সাল থেকে পশ্চিমবঙ্গ বিধানসভায় বিরোধী দলনেতার দায়িত্ব পালন করছেন। এছাড়াও, তিনি ২০২১ সাল থেকে নন্দীগ্রাম বিধানসভা কেন্দ্রের বিধায়ক এবং ২০০৬ থেকে ২০০৯ সাল পর্যন্ত কাঁথি দক্ষিণ বিধানসভা কেন্দ্রের বিধায়ক ছিলেন।

তিনি এর আগে পশ্চিমবঙ্গ সরকারের পরিবহণ মন্ত্রী হিসেবে ২০১৬ থেকে ২০২০ সাল পর্যন্ত এবং ২০১৮ থেকে ২০২০ সাল পর্যন্ত সেচ ও জলসম্পদ মন্ত্রী হিসেবে দায়িত্ব পালন করেছেন। তিনি ২০০৯ থেকে ২০১৬ সাল পর্যন্ত তমলুক লোকসভা কেন্দ্রের সংসদ সদস্য ছিলেন এবং ২০২০ থেকে ২০২১ সাল পর্যন্ত ভারতীয় পাট নিগমের চেয়ারম্যানের দায়িত্বে ছিলেন। তিনি ১৯৯৮ থেকে ২০২০ সাল পর্যন্ত তৃণমূল কংগ্রেসের সদস্য এবং ১৯৯৫ থেকে ১৯৯৮ সাল পর্যন্ত ভারতীয় জাতীয় কংগ্রেসের সদস্য ছিলেন। তিনি শিশির অধিকারীর পুত্র, যিনি একজন সংসদ সদস্য এবং মনমোহন সিং সরকারের পল্লী উন্নয়ন মন্ত্রণালয়ের প্রাক্তন কেন্দ্রীয় রাষ্ট্রমন্ত্রী ছিলেন।

প্রাথমিক জীবন এবং শিক্ষা 
শুভেন্দু অধিকারী ১৫ ডিসেম্বর ১৯৭০ সালে পশ্চিমবঙ্গের পূর্ব  মেদিনীপুর জেলার কাঁকুলিতে শিশির অধিকারী ও গায়ত্রী অধিকারীর ঘরে জন্মগ্রহণ করেন। শিশির অধিকারী একজন রাজনীতিবিদ এবং দ্বিতীয় মনমোহন সিং মন্ত্রিসভায় প্রাক্তন রাষ্ট্রমন্ত্রী ছিলেন। তিনি ২০১৯ সালে কাঁথি লোকসভা কেন্দ্র থেকে নির্বাচিত হন। শুভেন্দু অধিকারী অবিবাহিত।

শুভেন্দুর ভাইদের মধ্যে একজন সৌমেন্দু অধিকারী কাঁথি পৌরসভার চেয়ারম্যান। দিব্যেন্দু অধিকারী, যিনি ২০১৯ সালে তমলুক লোকসভা কেন্দ্র থেকে নির্বাচিত হন, তিনিও তার ভাই।

অধিকারী নেতাজি সুভাষ মুক্ত বিশ্ববিদ্যালয় থেকে মাস্টার অব আর্টস (এম.এ.) ডিগ্রি অর্জন করেছেন।

রাজনৈতিক কর্মজীবন 
অধিকারী প্রথমবার ১৯৯৫ সালে কাঁথি পৌরসভা থেকে ভারতীয় জাতীয় কংগ্রেসের কাউন্সিলর হিসেবে নির্বাচিত হন। ২০০৬ সালে তিনি কাঁথি দক্ষিণ বিধানসভা কেন্দ্র থেকে পশ্চিমবঙ্গ বিধানসভার সদস্য নির্বাচিত হন এবং একই বছরে কাঁথি পৌরসভার চেয়ারম্যানও হন।

২০০৭ সালে অধিকারী নন্দীগ্রামে জমি অধিগ্রহণ বিরোধী আন্দোলনের নেতৃত্ব দেন। তিনি ভূমি উচ্ছেদ প্রতিরোধ কমিটির নেতৃত্ব দিয়েছিলেন। পশ্চিমবঙ্গের শাসক বামফ্রন্ট সরকার সেখানে ১০,০০০ একর জমি অধিগ্রহণ করে একটি বিশেষ অর্থনৈতিক অঞ্চল গড়ে তোলার পরিকল্পনা করেছিল। এই আন্দোলন মমতা বন্দ্যোপাধ্যায়কে বাংলা রাজনীতির কেন্দ্রে নিয়ে আসে।

নন্দীগ্রামে অধিকারীর সাফল্যের পর, মমতা বন্দ্যোপাধ্যায় তাকে জঙ্গলমহল (পশ্চিম মেদিনীপুর, পুরুলিয়া এবং বাঁকুড়া জেলা) অঞ্চলের দায়িত্ব দেন। তিনি সেখানে দলের ভিত্তি সম্প্রসারণে সফল হন। ২০০৯ সালে তিনি তমলুক লোকসভা কেন্দ্র থেকে সাংসদ নির্বাচিত হন। তিনি ভারতের কমিউনিস্ট পার্টি (মার্কসবাদী) প্রার্থী লক্ষ্মণ শেঠকে প্রায় ১,৭৩,০০০ ভোটের ব্যবধানে পরাজিত করেন।

২০১৬ সালের পশ্চিমবঙ্গ বিধানসভা নির্বাচনে তিনি নন্দীগ্রাম কেন্দ্র থেকে বামফ্রন্ট-ভারতীয় জাতীয় কংগ্রেস জোট প্রার্থী আব্দুল কাদির শেখের বিরুদ্ধে প্রতিদ্বন্দ্বিতা করেন। নির্বাচিত হওয়ার পর, তিনি তমলুক লোকসভা কেন্দ্রের সাংসদ পদ থেকে পদত্যাগ করেন। তিনি ২৭ মে ২০১৬ সালে দ্বিতীয় মমতা বন্দ্যোপাধ্যায় মন্ত্রিসভায় পরিবহন মন্ত্রী হিসেবে শপথ নেন।

২৬ নভেম্বর ২০২০ সালে অধিকারী হুগলি রিভার ব্রিজ কমিশন (এইচআরবিসি)-এর চেয়ারম্যান পদ থেকে পদত্যাগ করেন। পরদিন, ২৭ নভেম্বর, তিনি পশ্চিমবঙ্গের পরিবহন মন্ত্রীর পদ থেকেও পদত্যাগ করেন। ১৬ ডিসেম্বর ২০২০ সালে তিনি পশ্চিমবঙ্গ বিধানসভার সদস্যপদ থেকে পদত্যাগপত্র জমা দেন, যা শুরুতে কারিগরি কারণে স্পিকার গ্রহণ করেননি। তবে, ২১ ডিসেম্বর ২০২০ সালে তা গৃহীত হয়। ১৭ ডিসেম্বর তিনি তৃণমূল কংগ্রেসের প্রাথমিক সদস্যপদ থেকে পদত্যাগ করেন।

১৯ ডিসেম্বর ২০২০ সালে তিনি স্বরাষ্ট্রমন্ত্রী অমিত শাহের উপস্থিতিতে ভারতীয় জনতা পার্টিতে যোগ দেন।

২০২১ পশ্চিমবঙ্গ বিধানসভা নির্বাচন
তিনি ২০২১ সালের পশ্চিমবঙ্গ বিধানসভা নির্বাচনে নন্দীগ্রাম আসনে পশ্চিমবঙ্গের তৎকালীন মুখ্যমন্ত্রী মমতা বন্দ্যোপাধ্যায়কে ১,৯৫৬ ভোটের ব্যবধানে পরাজিত করেন। মমতা বন্দ্যোপাধ্যায় এই ফলাফলের বিরুদ্ধে কলকাতা হাইকোর্টে একটি নির্বাচনী মামলা দায়ের করেছেন।

১০ মে, কেন্দ্রীয় মন্ত্রী রবিশঙ্কর প্রসাদ শুভেন্দু অধিকারীকে পশ্চিমবঙ্গ বিধানসভায় বিজেপি পরিষদীয় দলের নেতা ঘোষণা করেন।

নির্বাচনী ইতিহাস

 ১৯৯৫ : কন্টাই পৌরসভায় ভারতীয় জাতীয় কংগ্রেস থেকে কাউন্সিলর হিসেবে নির্বাচিত হন
 ২০০৬ : AITC-এর সদস্য হিসাবে কাঁথি দক্ষিণ (বিধানসভা কেন্দ্র) থেকে পশ্চিমবঙ্গ বিধানসভায় নির্বাচিত । 
 লোকসভায় যোগ দিতে মধ্যবর্তী মেয়াদে পদত্যাগ করেছেন
 ২০০৯ : তমলুক (লোকসভা কেন্দ্র) থেকে লোকসভায় নির্বাচিত , AITC (অল ইন্ডিয়া তৃণমূল কংগ্রেস) এর সদস্য।
 ২০১৪ : তমলুক (লোকসভা কেন্দ্র) থেকে লোকসভায় নির্বাচিত
 বিধানসভায় যোগ দিতে মধ্যবর্তী মেয়াদে পদত্যাগ করেছেন
 ২০১৬ : পশ্চিমবঙ্গ বিধানসভায় নির্বাচিত, নন্দীগ্রাম (বিধানসভা কেন্দ্র), AITC-এর সদস্য
 ২০২১ : নন্দীগ্রাম (বিধানসভা কেন্দ্র) থেকে মমতাকে হারিয়ে পশ্চিমবঙ্গ বিধানসভায় নির্বাচিত হন, বিজেপির সদস্য।

তথ্যসূত্র

বহিঃসংযোগ

১৯৭০-এ জন্ম
জীবিত ব্যক্তি
পঞ্চদশ লোকসভার সদস্য
পূর্ব মেদিনীপুর জেলার ব্যক্তি
পশ্চিমবঙ্গের তৃণমূল কংগ্রেসের রাজনীতিবিদ
পশ্চিমবঙ্গের ভারতীয় জনতা পার্টির রাজনীতিবিদ
বিদ্যাসাগর বিশ্ববিদ্যালয়ের প্রাক্তন শিক্ষার্থী
পশ্চিমবঙ্গের লোকসভা সদস্য
পশ্চিমবঙ্গের ভারতীয় জাতীয় কংগ্রেসের রাজনীতিবিদ
পশ্চিমবঙ্গের বিরোধী দলনেতা
পশ্চিমবঙ্গ বিধানসভার সদস্য ২০২১-২০২৬
ষোড়শ লোকসভার সদস্য
পশ্চিমবঙ্গ বিধানসভার সদস্য ২০০৬-২০১১
পশ্চিমবঙ্গের রাজ্য মন্ত্রিপরিষদের মন্ত্রী
পশ্চিমবঙ্গ বিধানসভার সদস্য ২০১৬-২০২১